钦定古今图书集成/明伦汇编/官常典/第735卷 > 潘世英
## 钦定古今图书集成/明伦汇编/官常典/第735卷 > 潘世英

按《松江府志》：“世英，字积中，华亭人。用御史荐，官闽南。
会汀寇林顽断官道，煽毒齐民，世英悉释其诖误，复
业者一千三十户。兴化贼起，帅府分遣本道督捕，选
世英从。官军有戮平民冒功者，世英曰：‘民苦胁从，非
本心也’。请帅抵贼垒，反复慰喻，皆感泣。缚其渠魁以
降，复业者一千五百户。初，江淮贼起，分兵守关，世英”
实董之。左丞老老镇江东，遣使起关上兵。使者露刃
以胁之，世英曰：“我受命守关，兵一转足，则闽危矣！”使
者厉声曰：“汝不畏死耶？”世英张髯引颈曰：“头可与，兵
不可与！”使者还白，左丞叹异久之。已而馀寇复至同
安，募义兵航海。忽安溪贼掠县境，突入县廨。世英端
坐不起，骂贼不绝口，遇害，归祔于千山。